
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o situácii v oblasti ľudských práv v Číne,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže švédsky občan Kuej Min-chaj, vydavateľ a spoluvlastník vydavateľstva Mighty Current v Hongkongu, ktorý je známy vydávaním diel kritických voči čínskemu vedeniu, bol v októbri 2015 v Thajsku unesený a následne v Číne zadržaný; keďže jeho únos bol súčasťou širšieho zásahu Číny proti vydavateľom so sídlom v Hongkongu;
B.	keďže vo februári 2020 čínsky súd po tajnom a nespravodlivom súdnom konaní odsúdil Kuej Min-chaja na 10 rokov odňatia slobody na základe obvinení z „nezákonného poskytovania spravodajských informácií v zahraničí“; keďže mu bolo odopreté riadne právne zastúpenie a prístup k švédskym konzulárnym službám; keďže stále nie je známe, kde sa v súčasnosti nachádza;
C.	keďže Kuej Min-chajovi je naďalej bránené v kontakte s rodinou, čo vyvoláva vážne obavy o jeho zdravotný stav po desaťročí zadržiavania;
1.	opakuje svoju výzvu na okamžité a bezpodmienečné prepustenie Kuej Min-chaja; s hlbokým znepokojením berie na vedomie nadchádzajúce desiate výročie jeho únosu a zadržania a opakuje, že čo najdôraznejšie odsudzuje jeho únos, svojvoľné zatknute, zadržiavanie a odsúdenie;
2.	vyjadruje solidaritu s rodinou Kuej Min-chaja, najmä s jeho dcérou Angelou Kuejovou, ktorá naďalej neúnavne bojuje za jeho prepustenie;
3.	zdôrazňuje, že odopieranie prístupu ku konzulárnym službám Kuej Min-chajovi predstavuje porušenie záväzkov Číny vyplývajúcich z Viedenského dohovoru; vyjadruje vážne obavy o zdravie a liečbu Kuej Min-chaja počas jeho zadržiavania; vyzýva čínske orgány, aby mu umožnili okamžitý prístup k nezávislej zdravotnej starostlivosti podľa vlastného výberu, ako aj neobmedzený prístup k jeho rodine, právnemu zástupcovi podľa vlastného výberu a konzulárnym úradníkom;
4.	zdôrazňuje, že ide o exemplárny prípad systémovej a nadnárodnej represie, cenzúry a porušovania základných slobôd v Číne, a to aj voči právnikom, novinárom, umelcom, obhajcom ľudských práv, príslušníkom etnických a náboženských menšín a zahraničným občanom;
5.	zdôrazňuje, že vzájomná dôvera a dodržiavanie ľudských práv vrátane práva na slobodu prejavu, slobodu tlače a právo na zverejňovanie by mali byť jadrom vzťahov medzi EÚ a Čínou;
6.	vyzýva Čínu, aby ukončila cenzúru, obťažovanie a zastrašovanie vydavateľov, spisovateľov, novinárov a akademických pracovníkov;
7.	naliehavo vyzýva čínske orgány, aby ukončili prax svojvoľného zadržiavania a vynútených priznaní a aby okamžite prepustili všetky osoby zadržiavané za uplatňovanie základných slobôd vrátane právnikov, novinárov, umelcov, príslušníkov menšín a obhajcov ľudských práv;
8.	vyzýva ESVČ, Komisiu a členské štáty, aby naďalej upozorňovali na prípad Kuej Min-chaja na všetkých úrovniach vzťahov medzi EÚ a Čínou, aby zabezpečili ochranu občanov EÚ v zahraničí a naliehali na Čínu, aby Kuej Min-chaja prepustila a poskytla informácie o jeho stave a mieste, kde sa zdržiava;
9.	naliehavo vyzýva Čínu, aby ratifikovala Medzinárodný pakt o občianskych a politických právach;
10.	poveruje svoju predsedníčku, aby toto uznesenie postúpila Rade, Komisii, PK/VP, členským štátom EÚ, vláde Čínskej ľudovej republiky a Celočínskemu zhromaždeniu ľudových zástupcov.

